Omavastutus on kindlustuslepingus määratletud osa kahjust, mis jääb kindlustusjuhtumi korral kindlustusvõtja enda kanda. Liikluskindlustuse puhul võib omavastutusega tegemist olla ainult juriidilisest isikust kindlustusvõtjaga sõlmitud lepingutes. Kui liikluskindlustuse puhul  kohaldatakse omavastutust, siis hüvitab kindlustusandja kannatanule kahju täielikult ja kindlustusvõtja tasub kindlustusandjale omavastutuse. Erandlikult rakendatakse omavastutust tundmatuks jäänud sõidukiga tekitatud sõidukikahju hüvitamisel, kui sama kindlustusjuhtumiga tekitati kannatanule tõsine isikukahju või põhjustati kannatanu surm. Siis kannab 500 euro suurust omavastutust kannatanu.